Yippee vir my!
April 30, 2008 April 30, 2008 netjane15 Kommentaar
Hoop julle almal geniet die vakansiedag wat verkeerdelik Werkersdag heet en eintlik NetJane dag moet wees. (almal saam: “Dankie Jane!”)
Hoop verder julle geniet vreeslik die bonus dag wat aan julle toegestaan is omdat 1 dag net te min is vir so ‘n cool mens soos ek om op fees te vier. (weereens almal saam: “Dankie Jane!”)
Ek gaan op reis na die noorde van Swede en hoop om vreeslik bederf te word.
Hoe oud is ek nou hoor ek julle vra? Oud genoeg om van beter te weet en jonk genoeg om nie om te gee nie…
April 29, 2008 netjane10 Kommentaar
Ek is slim. Ek weet dit want dis wat die kinders op skool my genoem het. Ek weet dit ook omdat ek eerste die antwoorde geken het. My ma het ook altyd vir my gesê “sussie, dis nie genoeg om slim te wees nie.” My pa het niks gesê nie – seker net aangeneem as hy die pa van die kind is moet die kind slim wees. Op laerskool het hulle my op Vrydae vir verrykende klasse saammet ander slim kinders gestuur. Die woord wat toe gebruik was is “begaafd”. Die ander kinders het aangeneem dat daar ‘n verhouding tussen begaafd en beskaafd is en net met die ander slim kinders op skool begin speel. Ek het my maatjies gehou, ek dink ek het seker daarvan gehou om novelty value te hê. Ek wou eintlik op Vrydae middae tennis gespeel het (iets wat ek vandag nogsteeds nie kan speel nie).
Deur hoërskool was ek nogsteeds slim, maar daar was ander slim kinders ook en die seuns was slimmer as ek in fisika. Op Maandae oggende moes ek lank voor skool begin het by die skool wees om in daardie tyd en gedurende saal periode ‘n sewende vak te neem. “Vir wat?” wou my ma weet. My pa het niks gesê nie, my net afgelaai. Ek wou eintlik sit in ginnegaap en grappies maak saammet die ander kinders in saalperiode, maar my slimheid het swaar op my gehang, slim kinders neem 7 of 8 of 9 of 10 vakke. Ek het my slimheid as vanselfsprekend aanvaar en begin kyk hoe min kan ek doen om maksimum resultate te kry. Bitter min.
Ek het gaan swot (met ‘n beurs) – my minimum input, maximum results manier van doen het nogsteeds gewerk. Ek het sommige vakke net-net deurgekom, maar ‘n pass is ‘n pass né? Ek het toestemming by die Dekaan gekry om meer as die maksimum aantal krediete in een jaar te loop om sodoende my laaste jaar af te sluit met die minimum aantal vakke. Dit het goed gewerk en almal het my geprys omdat ek so slim plan gemaak het. Ek het Latyn gevat in plaas van die Afrikaans wat eintlik vir die Engelse kinders bedoel was en eintlik net ‘n stop-gap vak was. Ek het stilweg superior gevoel, terwyl ek eintlik net wou kuier saammet my pelle wat die Afrikaans vir die Engelse studente bedoel gevat het en dus elke klas kon bunk. My ma was te bly dat ek alles deurkom sonder dat sy haar naels hoef af te kou soos toe my broer geswot het – sy minimum input het soms minimum results ook gelewer. My pa het Latynse frases aan my voorgehou en hom verbeel die inheemse reg handboek wat hy vir een of ander rede in sy besit gehad het is steeds relevant.
April 29, 2008 April 29, 2008 netjane4 Kommentaar
Liefie werk tans saammet ‘n interessante groep mense wat twee Duitsers, ‘n Amerikaner, ‘n Deen, ‘n Sweed, ‘n Franse Belgiër en ‘n Hollander insluit. Meeste van hierdie mense is ver van die huis af en leef van Maandag tot Donderdag in hotelle. So gebeur dit ook toe dat meeste van hulle sokker fans is. Blykbaar groot fans. Ek is nie seker oor die Deen nie, dis ‘n “sy”. Vanaand is daar blykbaar ‘n belangrike sokkerwedstryd op tv en Liefie (barmhartige samaritaan wat hy soms is) besluit om die mense oor te nooi sodat hulle die sokker by ons kan kom kyk, want sien, ons het ‘n “projector” en dit gee nuwe betekenis aan die term “big screen”. Almal aanvaar die uitnodiging binne 5 minute na die email uitgestuur is. Almal antwoord ook met een of ander voorspelling oor die wedstryd en snedige opmerkings oor die ander span en so aan. Die Hollander spreek sy spyt uit omdat hy op ‘n vliegtuig sal wees ten tye van die game. Die Belgiër stuur ‘n hele boodskap in Spaans. Dis toe wat ek besef ek beter google wie speel. Manchester United teen Barcelona. Ek neem aan die Belgiër is ‘n Barcelona ondersteuner.
Nou kyk – ek en Liefie “doen” nie regtig sport nie. Ek kan nog bo-langse praatjies oor rugby en krieket maak sonder om my naam heeltemal gat te maak, maar Liefie is een van daai rare mans wat net mooi niks van sport af weet nie. Wat hom besiel het om ‘n sokker paartie te reël weet ek nie. Ons moet seker ook ‘n span kies om vanaand te ondersteun! Ek is aangesê om versnaperinge (mal oor daai woord!) te gaan koop en ek neem aan goed soos hotdogs en chickenwings en pizza sal die ding doen. Ook aangesê om bier te gaan koop. Ek drink nie juis bier nie en weet glad nie wat om te koop nie, wat dit erger maak is dat die drankwinkel vol staan van biername wat ek nie ken nie… Wat maak ‘n goeie bier? Weereens, Liefie is een van die rare mans wat niks oor bier weet nie….
Intussen oefen ek solank kliphard aan my “laduuuuuuuuuuuuma!” en “goal goal goal goal goal goal goal goooooooaaaaaaaal!!!!” krete. Weet net nie vir watter span nie…
April 28, 2008 netjane13 Kommentaar
April 25, 2008 netjane9 Kommentaar
Ek is in Stockholm. My tas is nie. Ons los dit maar daar… (T5 strikes again!).
Die son skyn vir Afrika in Stockholm en die mense loop met moulose klere rond (idiots!). Ek kan nie glo dat ek nog handskoene gedra het toe ek hier weg is nie en nou is dit behoorlik lente, ek is so opgewonde. Daar word ‘n boodskap op die trein van die lughawe af gespeel en ‘n dit eindig met “welkom in Stockholm en vir die van julle wat hier woon, welkom terug.” Ek woon hier. Dit maak my bly.
Ek het altyd gedink mens woon waar jou huis is, of waar jou goed is of waar jy gemaklik is, maar ek besef nou weereens “home is where the heart is”. Ek het vreeslik na Liefie verlang en na my lewe hier verlang en na my eie bed verlang. Ek was ‘n besoeker in Suid-Afrika. Iemand anders bly in my huis daar en ek het nie ‘n kar nie, ek moes uit ‘n tas gelewe het. My bed in my ma-hulle se huis was nie my grootword bed nie, maar my vakansiebed, so selfs daardie huis voel nie soos “huis” nie, maar soos vakansie. My hart trek alreeds ‘n knop vir die weggaan hier…
Môre kry ons gaste. Wel, ‘n gas. Ek dink nie hy besef dat hy op die bank sal moet slaap nie… Volgende naweek gaan ons vir my verjaarsdag op Noorde toe en ek sien vreeslik uit om daardie deel van Swede te sien – ek hoop vir mooi weer en sonskyn.
Liefie het nie juis huisgehou terwyl ek weg was nie en die huis is nie eintlik gereed vir die gaste (gas) nie. Ek is heel lyfseer van die vlug en is min lus vir huiswerk. (Hoe mis ek klaar vir Hannah en Sylvia met hulle sagte Afrika lywe).
Lekker naweek vir julle almal, ek gaan die geleentheid kry om my aangenome stad met ‘n gas te deel en toergids te speel, weird gevoel eintlik!
April 21, 2008 netjane10 Kommentaar
Ek lewe nog. (Dis lekker in Afrika!)
Ek kuier ‘n hond uit ‘n bos uit met almal wat wil kuier en selfs die wat nie wil kuier nie. Al die laat nagte en vroeg opstaan is nie goed vir my “looks” nie, maar ek sal weer die slaap opvang as ek terug is in Swede.
Ek het ‘n trourok gekry!! Yippee! Wel, die rok word gemaak, maar ten minste is ek en die ontwerper op dieselfde blaadjie en besef sy ek doen nie tiaras en marshmallow rokke nie.
Het vanoggend vir my ou werk gaan terugvra en hulle het ge-umm en ge-aah. So enige iemand wat ‘n aktevervaardiger en notaris in die noord weste van Johannesburg soek – laat my weet, ek is moontlik in die mark.
Ek mis vreeslik vir Liefie en wil nou terug huistoe gaan, snaaks hoe Stockholm nou al soos huis voel. (About time!).
Gaan netnou tandarts toe. Grr! (Letterlik en figuurlik…)
Ek mis die bloggery en die bloglees en die bloggers vreeslik baie, maar teen Vrydag is ek terug in Stockholm en vang ek weer op met al die lees en skryf. Belowe! So – don’t you forget about me!
April 13, 2008 netjane15 Kommentaar
Ek het vanoggend wakker geword en toe ek myself in die spieël raaksien besef ek dat ek nuwe betekenis aan die term “deur die kak lyk” gee. Ek lyk nie elke oggend so as ek wakker word nie, net nou en dan as my slaappatroon nie op ‘n goeie ritme geëindig het nie en die kussingvoue ekstra duidelik sigbaar is. Soos vanoggend.
Ek onthou toe dat ek onlangs gelees het dat die verskeie redakteurs van die groot Britse modetydskrifte beplan om bymekaar te kom sodat hulle die hele kwessie van “editing” kan bespreek. Daai editing wat tot gevolg het dat mense sonder boobs op die voorblad verskyn met sulke bates dat Pamela Anderson se tieties soos ‘n “A” cup lyk. Daai editing wat modelle onmenslike klein heupe en middellyfies gee, perfekte bruin vel gee, groot blink Bambi oë gee, voue uit rokke haal, alles “perfek” maak, maar wie se idee van perfek? Die redakteurs het besluit dat die editing nou nuwe hoogtes (laagtes) bereik het en dat daar uitsluitsel oor die saak gekry moet word. Advertensies skep die begeerte vir iets wat nie eens bestaan nie.
Ek glo almal is bewus van Dove se “Campaign for Real Beauty”. Ek dink dis ‘n goeie idee, al is dit effens waaghalsig. Hoekom werk advertensies? Omdat dit altyd ‘n beter lewe/huis/gesig/man/vrou/werk belowe. So wil iemand ‘n produk koop deur ‘n normale mens geadverteer? Wil ek weet supersterre is maar net mense? Wat maak ‘n model? Wat maak ‘n mens mooi? Daar’s ‘n video op Youtube wat wys hoe ‘n model (doodgewone gesig) deur grimering verander word. Na die grimering word al die fotos wat geneem word nog verder verander en enhance dat mens later nie eens meer die model kan herken nie. Die video is as deel van die Dove veldtog gemaak, seker ‘n tipe van wake-up call vir verbruikers (julle sal maar self moet soek – ek sidder om Youtube met hierdie dial-up aan te durf!).
Toe ek so na myself staar terwyl ek tande borsel het ek nogal gewonder hoe ek sal uitdraai met ‘n paar lae grimering en ‘n hele klomp photoshop.